CELEX: 52019PC0139
Language: el
Date: 2019-03-18
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την κατανομή των κονδυλίων που αποδεσμεύονται από έργα στο πλαίσιο του 10ου Ευρωπαϊκού Ταμείου Ανάπτυξης για την τροφοδότηση του Μέσου Στήριξης της Ειρήνης στην Αφρική

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.3.2019
            COM(2019) 139 final
            2019/0080(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με την κατανομή των κονδυλίων που αποδεσμεύονται από έργα στο πλαίσιο του 10ου Ευρωπαϊκού Ταμείου Ανάπτυξης για την τροφοδότηση του Μέσου Στήριξης της Ειρήνης στην Αφρική
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το μέσο στήριξης της ειρήνης στην Αφρική (ΜΣΕΑ) θεσπίστηκε αρχικά το 2003 στο πλαίσιο της συμφωνίας του Κοτονού
                  1
                και χρηματοδοτείται από το Ευρωπαϊκό Ταμείο Ανάπτυξης (ΕΤΑ), το οποίο δεν εμπίπτει στον γενικό προϋπολογισμό της Ένωσης. Το ΜΣΕΑ έχει καταστεί ένα από τα βασικά μέσα για την υλοποίηση της συνεργασίας ΕΕ-Αφρικής για την ειρήνη και την ασφάλεια. 
            
            
               Στο πλαίσιο του τρέχοντος 11ου ΕΤΑ, ποσό ύψους 750 εκατ. EUR διατέθηκε αρχικά για το ΜΣΕΑ για την περίοδο 2014-2020. Το ποσό αυτό, το οποίο υπολογίστηκε με βάση τις αναλήψεις υποχρεώσεων του ΜΣΕΑ στο πλαίσιο του 10ου ΕΤΑ, δεν έλαβε επαρκώς υπόψη την απότομη αύξηση του οικονομικού όγκου του ΜΣΕΑ μετά το 2012, η οποία συνεχίστηκε μέχρι το 2015, όταν η Επιτροπή περιόρισε τη χρηματοδότησή του σε επιχειρήσεις υποστήριξης της ειρήνης (ΕΥΕ) στο 80 % του συντελεστή των Ηνωμένων Εθνών κατά την εν λόγω περίοδο για να καταβληθούν οι μισθοί στις στρατιωτικές και αστυνομικές δυνάμεις που αναπτύχθηκαν στο πλαίσιο των ΕΥΕ υπό αφρικανική ηγεσία. Η θέσπιση αυτού του ανώτατου ορίου είχε ως αποτέλεσμα τη σταθεροποίηση, αλλά όχι τη μείωση, των εκταμιεύσεων του ΜΣΕΑ, δεδομένου ότι οι οικονομίες που επιτεύχθηκαν μέσω της εισαγωγής του ανώτατου ορίου των συνεισφορών του ΜΣΕΑ σε μισθούς αντισταθμίστηκαν από την αύξηση του συνολικού αριθμού των ΕΥΕ που χρηματοδοτήθηκαν. Κατά συνέπεια, οι αιτήσεις για χρηματοδότηση από το ΜΣΕΑ υπερέβησαν σύντομα το διαθέσιμο ποσό. Ως εκ τούτου, το ΜΣΕΑ έχει μέχρι στιγμής τροφοδοτηθεί τρεις φορές για συνολικό ποσό 835 εκατ. EUR: δύο τροφοδοτήσεις ύψους 150 εκατ. EUR εκάστη (που αποφασίστηκαν στις 24 Σεπτεμβρίου 2015
                  2
                και στις 2 Αυγούστου 2016
                  3
               , αντίστοιχα) για το πρόγραμμα δράσης 2014-2016, και μια τρίτη τροφοδότηση ύψους 535 εκατ. EUR (η οποία αποφασίστηκε επίσης στις 2 Αυγούστου 2016
                  4
               ) για τη χρηματοδότηση του προγράμματος δράσης 2017-2018.  Η αύξηση των απαιτήσεων οφείλεται κυρίως στη συνέχιση της χρηματοδότησης για τις υφιστάμενες επιχειρήσεις (αποστολή της Αφρικανικής Ένωσης στη Σομαλία - AMISOM), καθώς και στη θέσπιση νέων ΕΥΕ (αποστολή της Οικονομικής Κοινότητας των Δυτικοαφρικανικών Κρατών στη Γουινέα Μπισάου - ECOMIB, πολυεθνική κοινή ειδική ομάδα κατά της Boko Haram - MNJTF, κοινή δύναμη της G5 Σαχέλ). Στο πλαίσιο του 11ου ΕΤΑ, το ΜΣΕΑ έχει μέχρι στιγμής δεσμεύσει συνολικά 1 627,3 εκατ. EUR
                  5
               . Το ποσό αυτό είναι σημαντικά υψηλότερο από τις αναλήψεις υποχρεώσεων στο πλαίσιο των προηγούμενων ΕΤΑ, γεγονός που καταδεικνύει την αυξημένη δέσμευση της χρηματοδότησης του ΕΤΑ για την ειρήνη και την ασφάλεια.
            
            
               Η απόφαση της COREPER της 10ης Μαΐου 2016 σχετικά με την τροφοδότηση του ΜΣΕΑ καθόρισε τους πόρους που ήταν διαθέσιμοι για το ΜΣΕΑ μέχρι το τέλος του 2018, αλλά δεν κάλυψε τις χρηματοδοτικές απαιτήσεις για τα δύο τελευταία έτη του 11ου ΕΤΑ, που αντιστοιχούν στο πρόγραμμα δράσης ΜΣΕΑ για την περίοδο 2019-2020. Οι πόροι για την περίοδο 2019-2020 θα πρέπει επίσης να μπορούν να ανταποκριθούν στις διαρκείς ανάγκες της Αφρικανικής Ένωσης και αφρικανικών περιφερειακών οργανώσεων για την αντιμετώπιση των υφιστάμενων και των αναδυόμενων κρίσεων ασφάλειας στην Αφρική. Πρέπει να διασφαλιστεί η προβλεψιμότητα και η βιωσιμότητα των αναγκών χρηματοδότησης του ΜΣΕΑ. Οι χρηματοδοτικές ανάγκες του ΜΣΕΑ μέχρι το τέλος του 2020 εκτιμώνται σήμερα σε 814 860 000 EUR.
            
            
               Στόχος του παρόντος σχεδίου πρότασης για απόφαση του Συμβουλίου είναι να ληφθεί η έγκριση του Συμβουλίου για τη χρησιμοποίηση αποδεσμευμένων κεφαλαίων από το 10ο ΕΤΑ για την τροφοδότηση του ΜΣΕΑ με συμπληρωματικό ποσό ύψους 445 860 000 EUR, εκ των οποίων τα 431 000 000 EUR θα συμβάλουν στη χρηματοδότηση των αναγκών του ΜΣΕΑ μέχρι το τέλος του 2020, ενώ ποσό 14 860 000 EUR θα καλύψει τις δαπάνες στήριξης που θα πραγματοποιήσει η Επιτροπή. Τα κεφάλαια αυτά θα χρησιμοποιηθούν για την εφαρμογή της κλείδας συνεισφοράς των κρατών μελών του 10 του ΕΤΑ
                  6
               . Για τη συμπλήρωση των κονδυλίων αυτών από το αποθεματικό επίδοσης («réserve non-mobilisable»), θα κινητοποιηθούν πρόσθετοι πόροι για το ΜΣΕΑ από τα εθνικά ενδεικτικά προγράμματα του 11ου ΕΤΑ / περιφερειακά ενδεικτικά προγράμματα (ΕΕΠ/ΠΕΠ) (369 000 000 EUR).
            
            
               •Συνοχή με ισχύουσες διατάξεις στον τομέα πολιτικής
            
            
               
                  Η συνολική στρατηγική της ΕΕ
                     7
                   ορίζει την ειρήνη και την ασφάλεια ως ένα από τα ζωτικά συμφέροντα της ΕΕ και, επιπλέον, δηλώνει ότι η ασφάλεια στο εσωτερικό της Ευρώπης συνδέεται στενά με την ειρήνη στις γειτονικές και στις γύρω περιοχές. Η ανανεωμένη ευρωπαϊκή κοινή αντίληψη για την ανάπτυξη
                     8
                  , που εγκρίθηκε το 2017, καθιερώνει την «ειρήνη» ως έναν από τους πέντε τομείς εστίασης και επιβεβαιώνει τη δέσμευση της ΕΕ για μια παγκόσμια τάξη βασιζόμενη σε κανόνες, με πυρήνα την πολυμερή προσέγγιση.
               
               
                  Το ΜΣΕΑ είναι ένα από τα βασικά μέσα για την υλοποίηση της συνεργασίας ΕΕ-Αφρικής για την ειρήνη και την ασφάλεια στο πλαίσιο της κοινής στρατηγικής Αφρικής-ΕΕ που εγκρίθηκε στη Λισαβόνα το 2007. Κατά την 4η σύνοδο κορυφής Αφρικής-ΕΕ το 2014, επαναβεβαιώθηκε το γεγονός ότι η ειρήνη και η ασφάλεια αποτελούν έναν από τους πέντε τομείς προτεραιότητας για την εφαρμογή της κοινής στρατηγικής. Κατά την 5η σύνοδο κορυφής ΑΕ-ΕΕ του Νοεμβρίου 2017, οι ηγέτες συμφώνησαν σχετικά με τέσσερις κοινές στρατηγικές προτεραιότητες για την περίοδο που οδηγεί στην επόμενη σύνοδο κορυφής, μία εκ των οποίων είναι η «Ενίσχυση της ανθεκτικότητας, της ειρήνης, της ασφάλειας και της διακυβέρνησης». Με βάση τη νέα ευρωπαϊκή κοινή αντίληψη για την ανάπτυξη, η οποία υπενθυμίζει τη σχέση ασφάλειας-ανάπτυξης και τη συνολική στρατηγική της ΕΕ όπου τονίζεται η ανάγκη για μια ολοκληρωμένη προσέγγιση των συγκρούσεων, η συνεργασία στον τομέα της ειρήνης και της ασφάλειας εξακολουθεί, συνεπώς, να βρίσκεται στο επίκεντρο της εταιρικής σχέσης Αφρικής-ΕΕ. Στο πλαίσιο αυτό, η Ευρωπαϊκή Επιτροπή και η Επιτροπή της Αφρικανικής Ένωσης υπέγραψαν στις 23 Μαΐου 2018 μνημόνιο συμφωνίας για την ειρήνη, την ασφάλεια και τη διακυβέρνηση, το οποίο αποτελεί το πλαίσιο για μια ενισχυμένη συνεργασία ΑΕ-ΕΕ για την αντιμετώπιση των προκλήσεων της ειρήνης και της ασφάλειας.
               
               
                  Επιτρέποντας τη συνέχεια των δραστηριοτήτων του ΜΣΕΑ μέχρι το 2020, η παρούσα πρόταση θα συμβάλει στην εξυπηρέτηση των στόχων βιώσιμης ανάπτυξης (ΣΒΑ), ιδίως του ΣΒΑ 16 «προώθηση ειρηνικών και χωρίς αποκλεισμούς κοινωνιών για την αειφόρο ανάπτυξη, παροχή πρόσβασης στη δικαιοσύνη για όλους και οικοδόμηση αποτελεσματικών, υπεύθυνων και χωρίς αποκλεισμούς θεσμών σε όλα τα επίπεδα».
               
               
                  Το ΜΣΕΑ χρηματοδοτείται κατά κανόνα από το κονδύλιο εντός ΑΚΕ του ΕΤΑ. Οι δραστηριότητες που χρηματοδοτούνται με τα συμπληρωματικά κονδύλια που διατίθενται για το ΜΣΕΑ από το αποθεματικό επίδοσης («réserve non-mobilisable») θα εξακολουθήσουν να συμβαδίζουν με τους γενικούς και τους ειδικούς για το ΜΣΕΑ στόχους που προβλέπονται στη μεταξύ των κρατών ΑΚΕ στρατηγική
                     9
                  .
               
               
                  Τα πρόσθετα κονδύλια θα χρησιμοποιηθούν σύμφωνα με τους κανόνες και τις διαδικασίες που εφαρμόζονται για το 11ο ΕΤΑ. Ο προγραμματισμός των εν λόγω κονδυλίων θα καθοριστεί με το επικείμενο πρόγραμμα δράσης του ΜΣΕΑ για την περίοδο 2019-2020, το οποίο απαιτεί έγκριση από την COREPER προτού εγκριθεί από την Επιτροπή, όπως προβλέπεται στο άρθρο 15 στοιχείο β) του κανονισμού εφαρμογής του 11ου του ΕΤΑ
                     10
                  .
               
            
            
               •Συνοχή με άλλες πολιτικές της Ένωσης
            
            
               
                  Άνευ αντικειμένου.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Άρθρο 1 παράγραφος 4 της εσωτερικής συμφωνίας του 11ου ΕΤΑ
                     11
                  .
               
               
                  Το άρθρο 1 παράγραφος 4 της εσωτερικής συμφωνίας του 11ου ΕΤΑ προβλέπει ότι το Συμβούλιο εγκρίνει την απόφασή του με ομοφωνία. 
               
            
         
         
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Άνευ αντικειμένου. 
               
               
                  
                     Το ΕΤΑ συστάθηκε με εσωτερική συμφωνία μεταξύ των αντιπροσώπων των κρατών μελών και προβλέπει τη δυνατότητα χρησιμοποίησης αποδεσμευμένων κεφαλαίων, εφόσον έχει συμφωνηθεί από το Συμβούλιο
                     12
                  . 
               
            
            
               •Αναλογικότητα
            
            
               
                  Η πρόταση και ιδίως τα προτεινόμενα ποσά βασίζονται σε διεξοδική ανάλυση από τις υπηρεσίες της Επιτροπής και την ΕΥΕΔ. Η πρόταση βασίζεται επίσης στην υπόθεση ότι άλλοι εταίροι θα συμβάλουν στις χρηματοδοτικές προσπάθειες, καθώς και ότι τα κράτη μέλη της Αφρικανικής Ένωσης θα εκπληρώσουν σταδιακά τη δέσμευση που ανέλαβαν κατά τη σύνοδο κορυφής της Αφρικανικής Ένωσης στο Γιοχάνεσμπουργκ, Νότια Αφρική, του Ιουνίου 2015, να συμβάλουν κατά 25 % στις ΕΥΕ έως το 2020·και ότι θα συνεισφέρουν επίσης και άλλοι χορηγοί βοήθειας, συμπεριλαμβανομένου του ΟΗΕ. Επιπλέον, τα κράτη μέλη της ΕΕ έχουν τη δυνατότητα να διοχετεύουν εθελοντικές συνεισφορές μέσω του ΜΣΕΑ.
               
            
            
               Κατά τη διάρκεια του Ιουλίου 2016, η ΑΕ εξέδωσε απόφαση για την επιβολή εισφοράς ύψους 0,2 % στις επιλέξιμες εισαγωγές για τη χρηματοδότηση της Αφρικανικής Ένωσης. Σκοπός της απόφασης είναι η παροχή αξιόπιστης και προβλέψιμης χρηματοδότησης για την ειρήνη και ασφάλεια της ηπείρου μέσω του Ταμείου Ειρήνης της Αφρικανικής Ένωσης. Η εφαρμογή της αναγκαίας νομοθεσίας και των πρακτικών μέτρων προχωρεί, αν και σε διαφορετικές ταχύτητες σε όλα τα κράτη μέλη της ΑΕ.
            
            
               •Επιλογή του νομικού μέσου
            
            
               Το ΕΤΑ είναι η μοναδική πηγή χρηματοδότησης του ΜΣΕΑ σε επίπεδο ΕΕ. Λόγω νομικών περιορισμών, τα υφιστάμενα μέσα της ΕΕ που χρηματοδοτούνται από τον γενικό προϋπολογισμό της Ένωσης δεν μπορούν να χρησιμοποιούνται για επιχειρήσεις που έχουν στρατιωτικές ή αμυντικές συνέπειες ή για τη στήριξη δικαιούχων στρατιωτικών για άλλες δραστηριότητες πλην της δημιουργίας ικανότητας προς στήριξη της ανάπτυξης και της ασφάλειας για την ανάπτυξη.
            
            
            
               Σύμφωνα με το άρθρο 1 παράγραφος 4 της εσωτερικής συμφωνίας μεταξύ των αντιπροσώπων των κυβερνήσεων των κρατών μελών της Ευρωπαϊκής Ένωσης, συνελθόντων στο πλαίσιο του Συμβουλίου, για τη χρηματοδότηση της βοήθειας της Ευρωπαϊκής Ένωσης βάσει του πολυετούς δημοσιονομικού πλαισίου, για την περίοδο 2014 έως 2020, δυνάμει της συμφωνίας εταιρικής σχέσης ΑΚΕ-ΕΕ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύει το τέταρτο μέρος της Συνθήκης για τη λειτουργία της Ευρωπαϊκής Ένωσης, το Συμβούλιο αποφασίζει μετά από πρόταση της Επιτροπής. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις/έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου.
               
            
            
               •Διαβουλεύσεις με τα ενδιαφερόμενα μέρη
            
            
               
                  Άνευ αντικειμένου.
               
            
            
               •Συγκέντρωση και χρήση εμπειρογνωσίας
            
            
               
                  Άνευ αντικειμένου.
               
            
            
               •Εκτίμηση επιπτώσεων
            
            
               
                  Άνευ αντικειμένου. 
               
            
            
               •Καταλληλότητα του ρυθμιστικού πλαισίου και απλούστευση
            
         
         
            
               
                  Άνευ αντικειμένου.
               
            
            
               •Θεμελιώδη δικαιώματα
            
            
               Η ενίσχυση της διάστασης των ανθρωπίνων δικαιωμάτων στην πρόληψη των συγκρούσεων, τη διαχείριση των κρίσεων και τις διαδικασίες που έπονται των συγκρούσεων είναι ένας από τους βασικούς τομείς συνεργασίας στο πλαίσιο του τομέα προτεραιότητας «Ειρήνη και ασφάλεια» της κοινής στρατηγικής ΕΕ-Αφρικής. Το μνημόνιο συμφωνίας ΑΕ-ΕΕ για την ειρήνη, την ασφάλεια και τη διακυβέρνηση, το οποίο υπεγράφη τον Μάιο του 2018, τονίζει περαιτέρω τον κεντρικό ρόλο των ανθρωπίνων δικαιωμάτων, συμπεριλαμβανομένης της καταπολέμησης της σχετιζόμενης με τη σύγκρουση βίας λόγω φύλου, στην επίτευξη της ειρήνης και της ασφάλειας στην αφρικανική ήπειρο.
            
            
               Στο πλαίσιο του προγράμματος δράσης ΜΣΕΑ για την περίοδο 2019-2020, θα δοθεί ιδιαίτερη προσοχή στη διάσταση του φύλου και των ανθρωπίνων δικαιωμάτων σε όλες τις σχετικές δράσεις. Θα παρασχεθεί στήριξη στην ΑΕ και σε άλλους σχετικούς παράγοντες για τη θέσπιση ενός ηπειρωτικού πλαισίου συμμόρφωσης με τα ανθρώπινα δικαιωμάτων και το διεθνές ανθρωπιστικό δίκαιο, το οποίο θα ισχύει για όλες τις επιχειρήσεις παροχής δημόσιας υπηρεσίας υπό αφρικανική ηγεσία. 
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Άνευ αντικειμένου.
               
               
                  Το ΕΤΑ δε συνιστά μέρος του προϋπολογισμού της ΕΕ.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Οι ρυθμίσεις παρακολούθησης, αξιολόγησης και υποβολής εκθέσεων είναι αυτές που ισχύουν για το 11ο ΕΤΑ και εκείνες που προβλέπονται στα οικεία πολυετή προγράμματα δράσης. Συμπληρωματικές σχετικές διατάξεις περιλαμβάνονται επίσης στο υπόμνημα σχετικά με τα μέτρα ενίσχυσης της Επιτροπής της Αφρικανικής Ένωσης, που υπεγράφη μεταξύ της Ευρωπαϊκής Επιτροπής και της Επιτροπής της Αφρικανικής Ένωσης στις 15 Απριλίου 2016 και τροποποιήθηκε στις 24 Μαΐου 2017, τα οποία πρέπει να τηρεί η Επιτροπή της Αφρικανικής Ένωσης κατά την εκτέλεση του ΕΤΑ στο πλαίσιο της έμμεσης διαχείρισης.
               
            
            
               •Επεξηγηματικά έγγραφα (για οδηγίες)
            
            
               
                  Άνευ αντικειμένου.
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Το άρθρο 1 παράγραφος 1 της πρότασης προβλέπει ότι αποδεσμευμένα κονδύλια μέχρι ανώτατου ποσού 445 860 000 EUR από έργα στο πλαίσιο του 10ου ΕΤΑ θα χορηγηθούν για την τροφοδότηση του ΜΣΕΑ για την αντιμετώπιση εκτιμώμενων χρηματοδοτικών αναγκών του προγράμματος δράσης για το μέσο στήριξης της ειρήνης στην Αφρική 2019-2020. 
               
               
                  Στο άρθρο 1 παράγραφος 2 προβλέπεται ότι ανώτατο ποσό ύψους 14 860 000 EUR από το ποσό που προβλέπεται στην παράγραφο 1 θα διατεθεί στην Επιτροπή για δαπάνες στήριξης. Το ποσό αυτό υπολογίζεται με την ίδια αναλογία (3,45 %) όπως εκείνο που προβλέπεται για τη διαχείριση των πόρων του 11ου ΕΤΑ στο άρθρο 1 παράγραφος 2 στοιχείο α) της εσωτερικής συμφωνίας του 11ου ΕΤΑ. 
               
               
                  Το άρθρο 1 παράγραφος 3 ορίζει ότι θα είναι εφαρμοστέοι οι κανόνες του 11ου ΕΤΑ (εκτελεστικός και δημοσιονομικός κανονισμός
                     13
                  ).
               
               
                  Το άρθρο 2 καθορίζει την ημερομηνία έναρξης ισχύος της οδηγίας.
               
            
            
               2019/0080 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               σχετικά με την κατανομή των κονδυλίων που αποδεσμεύονται από έργα στο πλαίσιο του 10ου Ευρωπαϊκού Ταμείου Ανάπτυξης για την τροφοδότηση του Μέσου Στήριξης της Ειρήνης στην Αφρική
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών της Ευρωπαϊκής Ένωσης, συνελθόντων στο πλαίσιο του Συμβουλίου, για τη χρηματοδότηση της βοήθειας της Ευρωπαϊκής Ένωσης βάσει του πολυετούς δημοσιονομικού πλαισίου, για την περίοδο 2014 έως 2020, δυνάμει της συμφωνίας εταιρικής σχέσης ΑΚΕ-ΕΕ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύει το τέταρτο μέρος της Συνθήκης για τη λειτουργία της Ευρωπαϊκής Ένωσης
                  14
               , και ιδίως το άρθρο 1 παράγραφος 4,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στο πλαίσιο του 11ου ΕΤΑ, η ΕΕ έχει μέχρι στιγμής δεσμεύσει συνολικά 1 627,3 εκατ. EUR για το μέσο στήριξης της ειρήνης στην Αφρική (ΜΣΕΑ), το οποίο παρέχει χρηματοδοτική στήριξη στις αντιδράσεις της Αφρικανικής Ένωσης σε τρέχουσες και αναδυόμενες κρίσεις στον τομέα της ασφάλειας στην Αφρική. Η δέσμευση αυτή υπέρ της ειρήνης και της ασφάλειας στην αφρικανική ήπειρο πρέπει να διατηρηθεί για την περίοδο 2019-2020.
            
            
               (2)Οι απαιτήσεις του ΜΣΕΑ για την περίοδο 2019-2020 εκτιμώνται σε 814 860 000 EUR.
            
            
               (3)Είναι σκόπιμο να χρησιμοποιηθούν αποδεσμευμένα κεφάλαια από έργα στο πλαίσιο του 10ου ΕΤΑ για να εξασφαλιστεί η χρηματοδότηση του ΜΣΕΑ έως το τέλος του 2020.
            
            
               (4)Αυτά τα πρόσθετα κονδύλια θα πρέπει να χρηματοδοτήσουν δραστηριότητες του ΜΣΕΑ, μεταξύ άλλων και για τη στήριξη της λειτουργίας της Αφρικανικής Αρχιτεκτονικής Ειρήνης και Ασφάλειας, τη στήριξη πρωτοβουλιών με στόχο την πρόληψη και τη διαχείριση βίαιων συγκρούσεων σε περίπτωση έκτακτων και απρόβλεπτων αναγκών σε καταστάσεις κρίσης (μηχανισμός έγκαιρης αντίδρασης), την ενίσχυση των επιχειρήσεων υποστήριξης της ειρήνης υπό αφρικανική ηγεσία, καθώς και την κάλυψη των δαπανών που βαρύνουν την Επιτροπή.
            
            
               (5)Τα κεφάλαια αυτά θα πρέπει να χρησιμοποιούνται σύμφωνα με το σχετικό πολυετές πρόγραμμα δράσης του ΜΣΕΑ και με τους κανόνες και τις διαδικασίες που ισχύουν για το 11ο ΕΤΑ, όπως ορίζεται στον κανονισμό (ΕΕ) 2015/322 του Συμβουλίου, της 2ας Μαρτίου 2015, για την εφαρμογή του 11ου Ευρωπαϊκού Ταμείου Ανάπτυξης
                  15
                και στον κανονισμό (ΕΕ) 2018/1877 του Συμβουλίου, της 26ης Νοεμβρίου 2018, για τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης
                  16
               .
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Ποσό ύψους 445 860 000 EUR κατ’ ανώτατο όριο από τα κονδύλια που αποδεσμεύονται από έργα στο πλαίσιο του 10ου Ευρωπαϊκού Ταμείου Ανάπτυξης (ΕΤΑ) διατίθενται για την τροφοδότηση του ΜΣΕΑ για την περίοδο 2019-2020. 
            
            
               Από το ποσό αυτό, 14 860 000 EUR κατ’ ανώτατο όριο διατίθενται για τις δαπάνες στήριξης που πραγματοποιεί η Επιτροπή.
            
            
               Τα εν λόγω κεφάλαια χρησιμοποιούνται σύμφωνα με τους κανόνες και τις διαδικασίες που εφαρμόζονται για το 11ο ΕΤΑ.
            
            
               Άρθρο 2
            
            
               Η παρούσα απόφαση αρχίζει να ισχύει την επομένη της έκδοσής της.
            
            
               Βρυξέλλες,
            
            
               
                     Για το Συμβούλιο
               
            
         
         
            
               
                     Ο Πρόεδρος
               
            
         
         
            
                  
                     (1)
                  
                        Συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000.
               
               
                  
                     (2)
                  
                        Απόφαση C(2015) 8627 της Επιτροπής της 7ης Δεκεμβρίου 2015.
               
               
                  
                     (3)
                  
                        Απόφαση C(2016) 7258 της Επιτροπής της 17ης Νοεμβρίου 2016.
               
               
                  
                     (4)
                  
                        Απόφαση C(2017) 2579 της Επιτροπής της 27ης Απριλίου 2017 όπως τροποποιήθηκε με την απόφαση C(2018) 1258 της Επιτροπής της 23ης Φεβρουαρίου 2018.
               
               
                  
                     (5)
                  
                        Το ποσό αυτό περιλαμβάνει 16,5 εκατ. EUR σε εθελοντικές συνεισφορές διαφόρων κρατών μελών.
               
               
                  
                     (6)
                  
                        Αυτό δεν συνιστά προηγούμενο όσον αφορά την πιθανή μελλοντική χρήση αποδεσμευμένων κεφαλαίων από προηγούμενα ΕΤΑ, η οποία εξακολουθεί να αποτελεί απόφαση που πρέπει να ληφθεί από τα κράτη μέλη κατά περίπτωση, σύμφωνα με το άρθρο 55 του κανονισμού (ΕΕ) 2018/1877 του Συμβουλίου, της 26ης Νοεμβρίου 2018, σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης.
               
               
                  
                     (7)
                  
                        Κοινό όραμα, κοινές δράσεις: Μία ισχυρότερη Ευρώπη. Μια συνολική στρατηγική της Ευρωπαϊκής Ένωσης για την εξωτερική πολιτική και την πολιτική ασφαλείας, Ιούνιος 2016.
               
               
                  
                     (8)
                  
                        Κοινή δήλωση του Συμβουλίου και των αντιπροσώπων των κυβερνήσεων των κρατών μελών, συνερχομένων στο πλαίσιο του Συμβουλίου, του Ευρωπαϊκού Κοινοβουλίου και της Επιτροπής (ΕΕ C 210, 2017, σ.1): Η νέα ευρωπαϊκή κοινή αντίληψη για την ανάπτυξη - «Ο κόσμος μας, η αξιοπρέπειά μας, το μέλλον μας», 7 Ιουνίου 2017.
               
               
                  
                     (9)
                  
                        Απόφαση C(2015) 7766 της Επιτροπής της 13ης Νοεμβρίου 2015 σχετικά με την έγκριση του εγγράφου στρατηγικής και του ενδεικτικού προγράμματος 2014-2020 για τη συνεργασία μεταξύ των κρατών ΑΚΕ μεταξύ της Ευρωπαϊκής Ένωσης και της ομάδας κρατών Αφρικής, Καραϊβικής και Ειρηνικού.
               
               
                  
                     (10)
                  
                        Κανονισμός (EΕ) 2015/322 του Συμβουλίου της 2ας Μαρτίου 2015.
               
               
                  
                     (11)
                  
                        Εσωτερική συμφωνία μεταξύ των αντιπροσώπων των κυβερνήσεων των κρατών μελών της Ευρωπαϊκής Ένωσης, συνελθόντων στο πλαίσιο του Συμβουλίου, για τη χρηματοδότηση της βοήθειας της Ευρωπαϊκής Ένωσης βάσει του πολυετούς δημοσιονομικού πλαισίου, για την περίοδο 2014 έως 2020, δυνάμει της συμφωνίας εταιρικής σχέσης ΑΚΕ-ΕΕ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύει το τέταρτο μέρος της Συνθήκης για τη λειτουργία της Ευρωπαϊκής Ένωσης (ΕΕ L 210 της 6.8.2013, σ. 1).
               
               
                  
                     (12)
                  
                        Άρθρο 1 παράγραφος 4 της εσωτερικής συμφωνίας του 11ου ΕΤΑ και άρθρο 55 του κανονισμού (ΕΕ) 2018/1877 του Συμβουλίου, της 26ης Νοεμβρίου 2018, σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης.
               
               
                  
                     (13)
                  
                        Κανονισμός (ΕΕ) 2015/322 του Συμβουλίου, της 2ας Μαρτίου 2015, σχετικά με την εφαρμογή του 11ου Ευρωπαϊκού Ταμείου Ανάπτυξης και κανονισμός (ΕΕ) 2018/1877 του Συμβουλίου, της 26ης Νοεμβρίου 2018, σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης.
               
               
                  
                     (14)
                  
                        ΕΕ L 210 της 6.8.2013, σ. 1.
               
               
                  
                     (15)
                  
                        ΕΕ L 58 της 3.3.2015, σ. 1-16.
               
               
                  
                     (16)
                  
                        ΕΕ L 307 της 3.12.2018, σ. 1-21.